CELEX: 32021R2223
Language: el
Date: 2021-09-30 00:00:00
Title: Κατ’ εξουσιοδότηση κανονισμός (ΕΕ) 2021/2223 της Επιτροπής της 30ής Σεπτεμβρίου 2021 για τη συμπλήρωση του κανονισμού (ΕΕ) 2019/817 του Ευρωπαϊκού Κοινοβουλίου και του Συμβουλίου με λεπτομερείς κανόνες σχετικά με τη λειτουργία του κεντρικού αποθετηρίου για την υποβολή εκθέσεων και την κατάρτιση στατιστικών

15.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 448/7
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2223 ΤΗΣ ΕΠΙΤΡΟΠΗΣ
         της 30ής Σεπτεμβρίου 2021
         για τη συμπλήρωση του κανονισμού (ΕΕ) 2019/817 του Ευρωπαϊκού Κοινοβουλίου και του Συμβουλίου με λεπτομερείς κανόνες σχετικά με τη λειτουργία του κεντρικού αποθετηρίου για την υποβολή εκθέσεων και την κατάρτιση στατιστικών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/817 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα των συνόρων και θεωρήσεων και την τροποποίηση των κανονισμών (ΕΚ) αριθ. 767/2008, (ΕΕ) 2016/399, (ΕΕ) 2017/2226, (ΕΕ) 2018/1240, (ΕΕ) 2018/1726 και (ΕΕ) 2018/1861 του Ευρωπαϊκού Κοινοβουλίου και του Συμβουλίου, και των αποφάσεων 2004/512/ΕΚ και 2008/633/ΔΕΥ του Συμβουλίου, (1), και ιδίως το άρθρο 39 παράγραφος 5,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2019/817, σε συνδυασμό με τον κανονισμό (ΕΕ) 2019/818 του Ευρωπαϊκού Κοινοβουλίου και του Συμβουλίου (2), θεσπίζει πλαίσιο για τη διασφάλιση της διαλειτουργικότητας μεταξύ των συστημάτων πληροφοριών της ΕΕ στον τομέα των συνόρων, των θεωρήσεων, της αστυνομικής και δικαστικής συνεργασίας, του ασύλου και της μετανάστευσης.
                  
               
                     (2)
                  
                  
                     Το εν λόγω πλαίσιο περιλαμβάνει σειρά συνιστωσών και εργαλείων για τη στήριξη της διαλειτουργικότητας, συμπεριλαμβανομένου ενός κεντρικού αποθετηρίου για την υποβολή εκθέσεων και την κατάρτιση στατιστικών (στο εξής: κεντρικό αποθετήριο). Το κεντρικό αποθετήριο αποθηκεύει ανωνυμοποιημένα δεδομένα που εξάγονται από τα υποκείμενα συστήματα πληροφοριών της ΕΕ, την κοινή υπηρεσία αντιστοίχισης βιομετρικών δεδομένων, το κοινό αποθετήριο δεδομένων ταυτότητας και τον ανιχνευτή πολλαπλών ταυτοτήτων, προκειμένου να παρέχει διασυστημικά στατιστικά στοιχεία για σκοπούς πολιτικής, επιχειρησιακούς σκοπούς και σκοπούς ποιότητας των δεδομένων.
                  
               
                     (3)
                  
                  
                     Επίσης, ο Ευρωπαϊκός Οργανισμός για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (στο εξής: eu-LISA) είναι υπεύθυνος για τη θέσπιση, την εφαρμογή και τη φιλοξενία του κεντρικού αποθετηρίου και για τη λειτουργική του διαχείριση.
                  
               
                     (4)
                  
                  
                     Προκειμένου να δοθεί η δυνατότητα στο κεντρικό αποθετήριο να παρέχει διασυστημικά στατιστικά δεδομένα, είναι απαραίτητο να καθοριστούν λεπτομερείς κανόνες για τη λειτουργία του, συμπεριλαμβανομένων ειδικών προτύπων για την επεξεργασία δεδομένων προσωπικού χαρακτήρα, και κανόνες ασφαλείας.
                  
               
                     (5)
                  
                  
                     Προκειμένου να καταστεί αδύνατη η ατομική ταυτοποίηση από τα στατιστικά δεδομένα στο κεντρικό αποθετήριο, ο eu-LISA θα πρέπει να σχεδιάσει ένα εργαλείο ανωνυμοποίησης δεδομένων στο πλαίσιο της αρχιτεκτονικής του. Η διαδικασία ανωνυμοποίησης θα πρέπει να είναι αυτοματοποιημένη.
                  
               
                     (6)
                  
                  
                     Ελεγχόμενη και ασφαλής πρόσβαση θα πρέπει να παρέχεται μόνο σε εξουσιοδοτημένο προσωπικό των αρμόδιων αρχών, των θεσμικών οργάνων και των οργανισμών της Ένωσης, έτσι ώστε να μπορούν να συμβουλεύονται τα δεδομένα και τις στατιστικές στο κεντρικό αποθετήριο. Για τον σκοπό αυτό, ο eu-LISA θα πρέπει να αναπτύξει ένα εργαλείο υποβολής εκθέσεων στο πλαίσιο της αρχιτεκτονικής του. Το προσωπικό του eu-LISA δεν θα πρέπει να έχει άμεση πρόσβαση σε οποιαδήποτε δεδομένα προσωπικού χαρακτήρα είναι αποθηκευμένα στα συστήματα πληροφοριών της ΕΕ ή στις συνιστώσες διαλειτουργικότητας.
                  
               
                     (7)
                  
                  
                     Προκειμένου να παρακολουθείται η διασταύρωση των αρχείων ταυτότητας εντός ή μεταξύ των αντίστοιχων συστημάτων πληροφοριών της ΕΕ για σχετικούς στατιστικούς σκοπούς, το κεντρικό αποθετήριο θα πρέπει να τηρεί έναν μοναδικό αριθμό αναφοράς. Δεν θα πρέπει να είναι δυνατή η χρήση αυτού του αριθμού για την ανάκτηση πληροφοριών από τα αρχεία ταυτότητας.
                  
               
                     (8)
                  
                  
                     Η τεχνική λύση που φιλοξενεί το κεντρικό αποθετήριο θα πρέπει να υλοποιηθεί στις τεχνικές εγκαταστάσεις του eu-LISA και στις εφεδρικές εγκαταστάσεις, προκειμένου να διασφαλιστεί ότι θα παραμείνει διαθέσιμη ανά πάσα στιγμή.
                  
               
                     (9)
                  
                  
                     Δεδομένου ότι ο κανονισμός (ΕΕ) 2019/817 βασίζεται στο κεκτημένο του Σένγκεν, σύμφωνα με το άρθρο 4 του πρωτοκόλλου αριθ. 22 για τη θέση της Δανίας το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία κοινοποίησε την εφαρμογή του κανονισμού (ΕΕ) 2019/817 στο εθνικό της δίκαιο. Ως εκ τούτου, δεσμεύεται από τον παρόντα κανονισμό.
                  
               
                     (10)
                  
                  
                     Ο παρών κανονισμός συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία. (3) Ως εκ τούτου, η Ιρλανδία δεν συμμετέχει στη θέσπιση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
                  
               
                     (11)
                  
                  
                     Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (4), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (5).
                  
               
                     (12)
                  
                  
                     Όσον αφορά την Ελβετία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (6), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου σε συνδυασμό με το άρθρο 3 της απόφασης 2008/146/ΕΚ του Συμβουλίου (7).
                  
               
                     (13)
                  
                  
                     Όσον αφορά το Λιχτενστάιν, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (8), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2011/350/ΕΕ του Συμβουλίου (9).
                  
               
                     (14)
                  
                  
                     Όσον αφορά την Κύπρο, τη Βουλγαρία και τη Ρουμανία, και την Κροατία, ο παρών κανονισμός συνιστά πράξη που βασίζεται στο κεκτημένο του Σένγκεν ή σχετίζεται άλλως με αυτό, κατά την έννοια του άρθρου 3 παράγραφος 1 της πράξης προσχώρησης του 2003, του άρθρου 4 παράγραφος 1 της πράξης προσχώρησης του 2005 και του άρθρου 4 παράγραφος 1 της πράξης προσχώρησης του 2011.
                  
               
                     (15)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων, σύμφωνα με το άρθρο 42 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (10), ο οποίος γνωμοδότησε στις 17 Ιουνίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «στατιστικά δεδομένα»: τα δεδομένα, τα οποία ανωνυμοποιούνται και χρησιμοποιούνται αποκλειστικά για τον σκοπό της κατάρτισης στατιστικών εκθέσεων σύμφωνα με τον κανονισμό (ΕΕ) 2017/2226 (11), τον κανονισμό (ΕΕ) 2018/1240 (12), τον κανονισμό (ΕΕ) 2018/1860 (13), τον κανονισμό (ΕΕ) 2018/1861 (14), τον κανονισμό (ΕΕ) 2018/1862 (15) και τον κανονισμό (ΕΕ) 2019/816 (16) του Ευρωπαϊκού Κοινοβουλίου και του Συμβουλίου·
                     
                  
                        2)
                     
                     
                        «(στατιστικές) εκθέσεις»: οργανωμένη συλλογή στατιστικών δεδομένων, που παράγονται από το κεντρικό αποθετήριο με αυτοματοποιημένο τρόπο σύμφωνα με ένα σύνολο προκαθορισμένων κανόνων και αποθηκεύονται στο κεντρικό αποθετήριο·
                     
                  
                        3)
                     
                     
                        «εξατομικευμένες εκθέσεις»: οι στατιστικές εκθέσεις που εξάγονται με βάση τα στατιστικά δεδομένα τα οποία περιέχονται στο κεντρικό αποθετήριο σύμφωνα με ειδικούς κανόνες που καθορίζονται ad hoc από έναν χρήστη και αποθηκεύονται στο κεντρικό αποθετήριο·
                     
                  
                        4)
                     
                     
                        «κρίσιμα δεδομένα ταυτότητας»: οποιαδήποτε από τα ακόλουθα δεδομένα ή συνδυασμός τους, βάσει των οποίων είναι δυνατή η ταυτοποίηση ατόμων:
                        
                                    α)
                                 
                                 
                                    όνομα, επώνυμο, ψευδώνυμο οποιουδήποτε προσώπου του οποίου τα δεδομένα μπορεί να αποθηκευτούν σε οποιοδήποτε σύστημα πληροφοριών της ΕΕ·
                                 
                              
                                    β)
                                 
                                 
                                    αριθμός ταξιδιωτικού εγγράφου·
                                 
                              
                                    γ)
                                 
                                 
                                    διεύθυνση (οδός, αριθμός)·
                                 
                              
                                    δ)
                                 
                                 
                                    τηλέφωνο, διεύθυνση IΡ·
                                 
                              
                                    ε)
                                 
                                 
                                    ηλεκτρονική διεύθυνση·
                                 
                              
                                    στ)
                                 
                                 
                                    βιομετρικά δεδομένα.
                                 
                              
                  
         
            Άρθρο 2
            Πληροφορίες που πρέπει να περιέχονται στο κεντρικό αποθετήριο
            
               1.   Τα δεδομένα που αναφέρονται στο άρθρο 39 παράγραφος 2 του κανονισμού (ΕΕ) 2019/817 διατίθενται και αποθηκεύονται στο κεντρικό αποθετήριο σύμφωνα με τον παρόντα κανονισμό.
            
            
               2.   Το κεντρικό αποθετήριο περιέχει στατιστικά δεδομένα, συμπεριλαμβανομένων εκθέσεων σχετικά με τη χρήση του συστήματος για τους σκοπούς της παρακολούθησης της λειτουργίας των συνιστωσών διαλειτουργικότητας που αναφέρονται στο άρθρο 66 του κανονισμού (ΕΕ) 2019/817.
            
            
               3.   Το κεντρικό αποθετήριο περιέχει τεχνικές εκθέσεις ώστε να διασφαλίζεται η παρακολούθηση της ανάπτυξης και της λειτουργίας των συνιστωσών διαλειτουργικότητας από τον eu-LISA σύμφωνα με το άρθρο 78 παράγραφος 1 του κανονισμού (ΕΕ) 2019/817.
            
            
               4.   Το κεντρικό αποθετήριο τηρεί έναν μοναδικό αριθμό αναφοράς που επιτρέπει την παρακολούθηση της διασταύρωσης των αρχείων ταυτότητας εντός ή μεταξύ των αντίστοιχων συστημάτων πληροφοριών της ΕΕ για στατιστικούς σκοπούς. Δεν είναι δυνατή η χρήση του εν λόγω αριθμού αναφοράς για την ανάκτηση των υποκείμενων αρχείων ταυτότητας.
            
            
               5.   Το κεντρικό αποθετήριο παρέχει τη δυνατότητα στο δεόντως εξουσιοδοτημένο προσωπικό των αρμόδιων αρχών που αναφέρεται στο άρθρο 39 παράγραφος 2 του κανονισμού (ΕΕ) 2019/817 να λαμβάνει τα ακόλουθα:
               
                           α)
                        
                        
                           εκθέσεις σύμφωνα με το άρθρο 63 του κανονισμού (ΕΕ) 2017/2226, που περιέχουν τα ακόλουθα στατιστικά στοιχεία σχετικά με τα αρχεία που τηρούνται στο σύστημα εισόδου/εξόδου:
                           
                                       i)
                                    
                                    
                                       εξατομικευμένες εκθέσεις και στατιστικές σχετικά με τις εισόδους και τις εξόδους, τις αρνήσεις εισόδου και τις υπερβάσεις της επιτρεπόμενης διάρκειας παραμονής υπηκόων τρίτων χωρών·
                                    
                                 
                                       ii)
                                    
                                    
                                       ημερήσια στατιστικά στοιχεία σχετικά με πρόσωπα που υπερβαίνουν την επιτρεπόμενη διάρκεια παραμονής, τους υπηκόους τρίτων χωρών στους οποίους απαγορεύθηκε η είσοδος, τους υπηκόους τρίτων χωρών των οποίων η άδεια παραμονής ανακλήθηκε ή παρατάθηκε και τους υπηκόους τρίτων χωρών που εξαιρούνται από την υποχρέωση λήψης δακτυλικών αποτυπωμάτων·
                                    
                                 
                                       iii)
                                    
                                    
                                       εξατομικευμένες εκθέσεις και στατιστικές για την ποιότητα των δεδομένων σύμφωνα με το άρθρο 38 παράγραφος 4 του κανονισμού (ΕΕ) 2017/2226 και τακτικές στατιστικές για την εξασφάλιση της παρακολούθησης της ανάπτυξης και της λειτουργίας του συστήματος εισόδου/εξόδου που αναφέρεται στο άρθρο 72 παράγραφος 1 του εν λόγω κανονισμού από τον eu-LISΑ·
                                    
                                 
                     
                           β)
                        
                        
                           εκθέσεις σύμφωνα με το άρθρο 84 του κανονισμού (ΕΕ) 2018/1240, που περιέχουν τα ακόλουθα στατιστικά στοιχεία σχετικά με τα αρχεία που τηρούνται στο Ευρωπαϊκό Σύστημα Πληροφοριών και Αδειοδότησης Ταξιδιού (ETIAS):
                           
                                       i)
                                    
                                    
                                       ημερήσια στατιστικά στοιχεία σχετικά με τον αριθμό και την ιθαγένεια των αιτούντων των οποίων η αίτηση για άδεια ταξιδιού εκδόθηκε ή απορρίφθηκε, συμπεριλαμβανομένων των λόγων απόρριψης, και των υπηκόων τρίτων χωρών των οποίων η άδεια ταξιδιού ακυρώθηκε ή ανακλήθηκε·
                                    
                                 
                                       ii)
                                    
                                    
                                       εξατομικευμένες εκθέσεις και στατιστικές για τη βελτίωση της αξιολόγησης των κινδύνων κατά της ασφάλειας, των κινδύνων παράνομης μετανάστευσης και των υψηλών κινδύνων από επιδημίες, την ενίσχυση της αποτελεσματικότητας των συνοριακών ελέγχων, την παροχή βοήθειας στην κεντρική μονάδα ETIAS και στις εθνικές μονάδες ETIAS να επεξεργάζονται τις αιτήσεις για άδεια ταξιδιού και την υποστήριξη της χάραξης τεκμηριωμένης πολιτικής της Ένωσης στον τομέα της μετανάστευσης·
                                    
                                 
                                       iii)
                                    
                                    
                                       στατιστικά δεδομένα σχετικά με τον κατάλογο επιτήρησης ETIAS σύμφωνα με το άρθρο 92 παράγραφος 4 του εν λόγω κανονισμού·
                                    
                                 
                                       iv)
                                    
                                    
                                       τακτικές στατιστικές για τη διασφάλιση της παρακολούθησης της ανάπτυξης και της λειτουργίας του συστήματος πληροφοριών ETIAS από τον eu-LISA σύμφωνα με το άρθρο 92 παράγραφος 1 του εν λόγω κανονισμού·
                                    
                                 
                     
                           γ)
                        
                        
                           εκθέσεις σύμφωνα με το άρθρο 33 παράγραφος 2 του κανονισμού (ΕΕ) 2018/1240, που περιέχουν τα ακόλουθα στατιστικά στοιχεία:
                           
                                       i)
                                    
                                    
                                       στοιχεία που παράγονται από το σύστημα εισόδου/εξόδου και τα οποία υποδεικνύουν ασυνήθιστα ποσοστά προσώπων που υπερβαίνουν την επιτρεπόμενη διάρκεια παραμονής και αρνήσεις εισόδου για συγκεκριμένη ομάδα ταξιδιωτών·
                                    
                                 
                                       ii)
                                    
                                    
                                       στοιχεία που παράγονται από το Ευρωπαϊκό Σύστημα Πληροφοριών και Αδειοδότησης Ταξιδιού σύμφωνα με το άρθρο 84 του εν λόγω κανονισμού και τα οποία υποδεικνύουν ασυνήθιστα ποσοστά απορρίψεων αιτήσεων για άδεια ταξιδιού λόγω κινδύνου για την ασφάλεια, κινδύνου παράνομης μετανάστευσης ή υψηλού επιδημικού κινδύνου που σχετίζεται με συγκεκριμένη ομάδα ταξιδιωτών·
                                    
                                 
                                       iii)
                                    
                                    
                                       στοιχεία που παράγονται από το Ευρωπαϊκό Σύστημα Πληροφοριών και Αδειοδότησης Ταξιδιού σύμφωνα με το άρθρο 84 του εν λόγω κανονισμού και το σύστημα εισόδου/εξόδου και τα οποία υποδεικνύουν συσχετίσεις μεταξύ των πληροφοριών που έχουν συλλεχθεί μέσω του εντύπου αίτησης και των περιπτώσεων υπέρβασης από ταξιδιώτες της επιτρεπόμενης διάρκειας παραμονής ή άρνησης εισόδου·
                                    
                                 
                     
                           δ)
                        
                        
                           εκθέσεις σύμφωνα με το άρθρο 16 του κανονισμού (ΕΕ) 2018/1860, που περιέχουν ημερήσια, μηνιαία και ετήσια στατιστικά στοιχεία σχετικά με τον αριθμό αρχείων ανά κατηγορία καταχωρίσεων, τόσο για κάθε επιμέρους κράτος μέλος όσο και συνολικά·
                        
                     
                           ε)
                        
                        
                           εκθέσεις σύμφωνα με τον κανονισμό (ΕΕ) 2018/1861, που περιέχουν τα ακόλουθα στατιστικά στοιχεία για τα αρχεία που τηρούνται στο σύστημα πληροφοριών Σένγκεν:
                           
                                       i)
                                    
                                    
                                       ημερήσια, μηνιαία και ετήσια στατιστικά στοιχεία σχετικά με τον αριθμό των αρχείων ανά κατηγορία καταχωρίσεων, τόσο για κάθε επιμέρους κράτος μέλος όσο και συνολικά, σύμφωνα με το άρθρο 60 παράγραφος 3 του εν λόγω κανονισμού·
                                    
                                 
                                       ii)
                                    
                                    
                                       ετήσιες εκθέσεις σχετικά με τον αριθμό των θετικών απαντήσεων ανά κατηγορία καταχωρίσεων, τη συχνότητα αναζήτησης στο σύστημα πληροφοριών Σένγκεν και τη συχνότητα πρόσβασης για τους σκοπούς της εισαγωγής, επικαιροποίησης ή διαγραφής μιας καταχώρισης, τόσο για κάθε επιμέρους κράτος μέλος όσο και συνολικά, σύμφωνα με το άρθρο 60 παράγραφος 3 του κανονισμού (ΕΕ) 2018/1861 και το άρθρο 19 του κανονισμού (ΕΕ) 2018/1860·
                                    
                                 
                                       iii)
                                    
                                    
                                       κατόπιν αιτήματος της Επιτροπής, πρόσθετες ειδικές στατιστικές εκθέσεις, είτε τακτικές είτε έκτακτες, σχετικά με τις επιδόσεις και τη χρήση του συστήματος πληροφοριών Σένγκεν και σχετικά με την ανταλλαγή συμπληρωματικών πληροφοριών, σύμφωνα με το άρθρο 60 παράγραφος 5 δεύτερο εδάφιο του κανονισμού (ΕΕ) 2018/1861 και του άρθρου 19 του κανονισμού (ΕΕ) 2018/1860·
                                    
                                 
                                       iv)
                                    
                                    
                                       κατόπιν αιτήματος του Ευρωπαϊκού Οργανισμού Συνοριοφυλακής και Ακτοφυλακής, πρόσθετες ειδικές στατιστικές εκθέσεις, είτε τακτικές είτε έκτακτες, για τον σκοπό της διενέργειας αναλύσεων κινδύνου και αξιολογήσεων τρωτότητας, σύμφωνα με το άρθρο 60 παράγραφος 5 τρίτο εδάφιο του κανονισμού (ΕΕ) 2018/1861 και το άρθρο 19 του κανονισμού (ΕΕ) 2018/1860·
                                    
                                 
                                       v)
                                    
                                    
                                       εκθέσεις και στατιστικά στοιχεία για τους σκοπούς της τεχνικής συντήρησης, της υποβολής εκθέσεων, της υποβολής εκθέσεων για την ποιότητα των δεδομένων και της κατάρτισης στατιστικών σύμφωνα με το άρθρο 60 παράγραφος 2 του κανονισμού (ΕΕ) 2018/1861 και το άρθρο 19 του κανονισμού (ΕΕ) 2018/1860·
                                    
                                 
                                       vi)
                                    
                                    
                                       εκθέσεις για ζητήματα ποιότητας των δεδομένων σύμφωνα με το άρθρο 15 παράγραφος 4 του κανονισμού (ΕΕ) 2018/1861 και το άρθρο 19 του κανονισμού (ΕΕ) 2018/1860.
                                    
                                 
                     
            
               6.   Οι τεχνικές εκθέσεις που αναφέρονται στην παράγραφο 2 περιέχουν στατιστικά στοιχεία σχετικά με τη χρήση του συστήματος, τη διαθεσιμότητα, τα συμβάντα, την ικανότητα απόδοσης, την ακρίβεια των βιομετρικών δεδομένων, την ποιότητα των δεδομένων και, κατά περίπτωση, τις εκκρεμείς συναλλαγές.
            
            
               7.   Οι εκθέσεις δραστηριοτήτων που καταρτίζονται από το κεντρικό αποθετήριο είναι εξατομικευμένες από τον χρήστη, προκειμένου να καθίσταται δυνατή η διαλογή ή η συγκέντρωση των δεδομένων με ένα εργαλείο υποβολής εκθέσεων που διατίθεται με το κεντρικό αποθετήριο.
            
            
               8.   Διατίθεται κατάλογος εκθέσεων. Τα αιτήματα για υποβολή νέων εκθέσεων ή για αλλαγές στις υφιστάμενες ακολουθούν την πολιτική διαχείρισης αλλαγών του eu-LISA.
            
         
         
            Άρθρο 3
            Αποθετήριο δεδομένων και εργαλείο υποβολής εκθέσεων
            
               1.   Το κεντρικό αποθετήριο χρησιμοποιεί τεχνική λύση φιλοξενίας δεδομένων που εξάγονται από τα υποκείμενα συστήματα πληροφοριών της ΕΕ και τις συνιστώσες διαλειτουργικότητας.
            
            
               2.   Η τεχνική λύση περιέχει ένα εργαλείο υποβολής εκθέσεων που έχει σχεδιαστεί για τη δημιουργία, τη συντήρηση και την εκτέλεση των εκθέσεων και των εξατομικευμένων εκθέσεων που αναφέρονται στο άρθρο 2.
            
            
               3.   Το εργαλείο υποβολής εκθέσεων επιτρέπει τη δημιουργία εκθέσεων δραστηριοτήτων και τεχνικών εκθέσεων, καθώς και την ανάκτησή τους από τον χρήστη.
            
            
               4.   Το εργαλείο υποβολής εκθέσεων καθιστά δυνατή την παροχή διασυστημικών στατιστικών δεδομένων και αναλυτικών εκθέσεων για σκοπούς πολιτικής, επιχειρησιακούς σκοπούς και σκοπούς ποιότητας δεδομένων, στις περιπτώσεις που προβλέπεται από το ενωσιακό δίκαιο.
            
            
               5.   Η διαχείριση του συνόλου των εκθέσεων πραγματοποιείται στο πλαίσιο της τεχνικής λύσης. Στην τεχνική λύση εφαρμόζονται τα κατάλληλα μέτρα για την ασφάλεια και την ακεραιότητα, προκειμένου να πληρούνται οι απαιτήσεις του σχεδίου ασφαλείας που προβλέπεται στο άρθρο 42 παράγραφος 3 του κανονισμού (ΕΕ) 2019/817.
            
            
               6.   Η τεχνική λύση εφαρμόζεται στις τεχνικές και στις εφεδρικές εγκαταστάσεις του eu-LISA.
            
         
         
            Άρθρο 4
            Εξαγωγή δεδομένων
            Το κεντρικό αποθετήριο λαμβάνει από τα συστήματα πληροφοριών της ΕΕ αντίγραφα μόνο για ανάγνωση των δεδομένων που αναφέρονται στο άρθρο 39 παράγραφος 2 και στο άρθρο 66 παράγραφοι 1, 2 και 3 του κανονισμού (ΕΕ) 2019/817, προκειμένου να καταρτίσει τις στατιστικές και τις εκθέσεις που αναφέρονται στα άρθρα 39 και 66 του εν λόγω κανονισμού. Τα δεδομένα λαμβάνονται σε τακτική βάση και τουλάχιστον ημερησίως, μέσω μονόδρομης εξαγωγής.
         
         
            Άρθρο 5
            Εργαλείο ανωνυμοποίησης δεδομένων
            
               1.   Τα δεδομένα που εξάγονται από τα υποκείμενα συστήματα πληροφοριών της ΕΕ και τις συνιστώσες διαλειτουργικότητας ανωνυμοποιούνται με τη χρήση ενός εργαλείου ανωνυμοποίησης δεδομένων. Μόνο τα ανωνυμοποιημένα δεδομένα αποθηκεύονται στο κεντρικό αποθετήριο.
            
            
               2.   Το εργαλείο ανωνυμοποίησης δεδομένων αναγνωρίζει κρίσιμα δεδομένα ταυτότητας στα συστήματα πληροφοριών της ΕΕ και τα ανωνυμοποιεί μέσω αυτοματοποιημένης διαδικασίας πριν από την αποθήκευση των στατιστικών δεδομένων στο κεντρικό αποθετήριο. Η διαδικασία ανωνυμοποίησης είναι μη αναστρέψιμη.
            
         
         
            Άρθρο 6
            Πρόσβαση
            
               1.   Η παροχή και η διαχείριση της πρόσβασης στο κεντρικό αποθετήριο από δεόντως εξουσιοδοτημένο προσωπικό γίνεται σύμφωνα με το άρθρο 63 του κανονισμού (ΕΕ) 2017/2226, το άρθρο 84 του κανονισμού (ΕΕ) 2018/1240, το άρθρο 60 του κανονισμού (ΕΕ) 2018/1861 και το άρθρο 16 του κανονισμού (ΕΕ) 2018/1860.
            
            
               2.   Τα κράτη μέλη, η Επιτροπή και οι οργανισμοί της Ένωσης έχουν πρόσβαση στο κεντρικό αποθετήριο, σύμφωνα με τα δικαιώματα πρόσβασής τους βάσει του ενωσιακού δικαίου, μέσω ασφαλούς σύνδεσης δικτύου (TESTA).
            
            
               3.   Πρόσβαση στο εργαλείο που αναφέρεται στο άρθρο 3 παράγραφος 2 του παρόντος κανονισμού παρέχεται μόνο σε δεόντως εξουσιοδοτημένο προσωπικό των αρμόδιων αρχών, σύμφωνα με το άρθρο 39 παράγραφος 2 και το άρθρο 66 παράγραφοι 1 έως 5 του κανονισμού (ΕΕ) 2019/817.
            
            
               4.   Οι αρμόδιες αρχές έχουν πρόσβαση στο κεντρικό αποθετήριο μέσω προφίλ χρηστών. Ο eu-LISA τηρεί κατάλογο των προφίλ χρηστών. Μια αρχή μπορεί να διαθέτει πολλά προφίλ, ανάλογα με τα δικαιώματα πρόσβασής της.
            
            
               5.   Η πρόσβαση στο κεντρικό αποθετήριο καταχωρίζεται. Οι πληροφορίες που καταχωρίζονται περιλαμβάνουν τουλάχιστον τα εξής:
               
                           α)
                        
                        
                           χρονοσφραγίδα·
                        
                     
                           β)
                        
                        
                           αρχή·
                        
                     
                           γ)
                        
                        
                           είδος της σχετικής έκθεσης.
                        
                     
            
               6.   Οι καταχωρίσεις οι οποίες παρέχουν τη δυνατότητα ταυτοποίησης των χρηστών που έχουν πρόσβαση στο κεντρικό αποθετήριο τηρούνται σε εθνικό επίπεδο και από την Επιτροπή, τον Ευρωπαϊκό Οργανισμό Συνοριοφυλακής και Ακτοφυλακής και την Ευρωπόλ. Ο eu-LISA τηρεί αρχείο καταχωρίσεων όλων των λειτουργιών πρόσβασης. Οι καταχωρίσεις αποθηκεύονται στο κεντρικό αποθετήριο για ένα έτος, και έπειτα διαγράφονται αυτόματα.
            
            
               7.   Τυχόν αντικρουόμενος ρόλος εντός του κεντρικού αποθετηρίου εντοπίζεται και η πρόσβαση παρέχεται σύμφωνα με τις ακόλουθες αρχές:
               
                           α)
                        
                        
                           της ανάγκης γνώσης·
                        
                     
                           β)
                        
                        
                           της πρόσβασης «ελάχιστων προνομίων»·
                        
                     
                           γ)
                        
                        
                           του διαχωρισμού καθηκόντων.
                        
                     
            
               8.   Οι εκθέσεις ποιότητας δεδομένων που εκδίδονται σύμφωνα με το άρθρο 15 παράγραφος 4 του κανονισμού (ΕΕ) 2018/1861 περιλαμβάνουν εργαλείο για την παροχή ανατροφοδότησης από τα κράτη μέλη στον eu-LISA σχετικά με τη διόρθωση των ζητημάτων που προκύπτουν.
            
         
         
            Άρθρο 7
            Εκτελών την επεξεργασία
            Για τους σκοπούς της ανωνυμοποίησης των δεδομένων προσωπικού χαρακτήρα σύμφωνα με το άρθρο 5, ο eu-LISA είναι ο εκτελών την επεξεργασία, σύμφωνα με το άρθρο 3 σημείο 12 του κανονισμού (ΕΕ) 2018/1725.
         
         
            Άρθρο 8
            Άλλες πτυχές προστασίας δεδομένων και ασφάλειας
            
               1.   Τα δεδομένα που αποθηκεύονται στο κεντρικό αποθετήριο λαμβάνονται υπόψη αποκλειστικά για τους σκοπούς της υποβολής εκθέσεων και της κατάρτισης στατιστικών.
            
            
               2.   Ο eu-LISA εφαρμόζει τα απαραίτητα μέτρα ασφαλείας ώστε να διασφαλίσει την ακεραιότητα των δεδομένων στο κεντρικό αποθετήριο. Τυχόν αλλαγές στα δεδομένα είναι ανιχνεύσιμες για σκοπούς ελέγχου.
            
         
         
            Άρθρο 9
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
         
         
            Βρυξέλλες, 30 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 135 της 22.5.2019, σ. 27.
         
            (2)  Κανονισμός (ΕΕ) 2019/818 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα της αστυνομικής και δικαστικής συνεργασίας, του ασύλου και της μετανάστευσης και για την τροποποίηση των κανονισμών (ΕΕ) 2018/1726, (ΕΕ) 2018/1862 και (ΕΕ) 2019/816 (ΕΕ L 135 της 22.5.2019, σ. 85).
         
            (3)  Ο παρών κανονισμός δεν εμπίπτει στο πεδίο εφαρμογής των μέτρων που προβλέπονται στην απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (4)  ΕΕ L 176 της 10.7.1999, σ. 36.
         
            (5)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (6)  ΕΕ L 53 της 27.2.2008, σ. 52.
         
            (7)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (8)  ΕΕ L 160 της 18.6.2011, σ. 21.
         
            (9)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
         
            (10)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (11)  Κανονισμός (ΕΕ) 2017/2226 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2017, σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών, τον καθορισμό των όρων πρόσβασης στο ΣΕΕ για σκοπούς επιβολής του νόμου και την τροποποίηση της σύμβασης εφαρμογής της Συμφωνίας του Σένγκεν και των κανονισμών (ΕΚ) αριθ. 767/2008 και (ΕΕ) αριθ. 1077/2011 (ΕΕ L 327 της 9.12.2017, σ. 20).
         
            (12)  Κανονισμός (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (ΕΕ L 236 της 19.9.2018, σ. 1).
         
            (13)  Κανονισμός (ΕΕ) 2018/1860 του Ευρωπαϊκού Κοινοβουλίου και του Συμβουλίου, της 28ης Νοεμβρίου 2018, σχετικά με τη χρήση του Συστήματος Πληροφοριών Σένγκεν για την επιστροφή παρανόμως διαμενόντων υπηκόων τρίτων χωρών (ΕΕ L 312 της 7.12.2018, σ. 1).
         
            (14)  Κανονισμός (ΕΕ) 2018/1861 του Ευρωπαϊκού Κοινοβουλίου και του Συμβουλίου, της 28ης Νοεμβρίου 2018, σχετικά με την εγκατάσταση, τη λειτουργία και τη χρήση του Συστήματος Πληροφοριών Σένγκεν (SIS) στον τομέα των συνοριακών ελέγχων, την τροποποίηση της σύμβασης εφαρμογής της συμφωνίας Σένγκεν και την τροποποίηση και την κατάργηση του κανονισμού (ΕΚ) αριθ. 1987/2006 (ΕΕ L 312 της 7.12.2018, σ. 14).
         
            (15)  Κανονισμός (ΕΕ) 2018/1862 του Ευρωπαϊκού Κοινοβουλίου και του Συμβουλίου, της 28ης Νοεμβρίου 2018, σχετικά με την εγκατάσταση, τη λειτουργία και τη χρήση του Συστήματος Πληροφοριών Σένγκεν (SIS) στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις, την τροποποίηση και κατάργηση της απόφασης 2007/533/ΔΕΥ του Συμβουλίου και την κατάργηση του κανονισμού (ΕΚ) αριθ. 1986/2006 του Ευρωπαϊκού Κοινοβουλίου και του Συμβουλίου και της απόφασης 2010/261/ΕΕ της Επιτροπής (ΕΕ L 312 της 7.12.2018, σ. 56).
         
            (16)  Κανονισμός (ΕΕ) 2019/816 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τη θέσπιση κεντρικού συστήματος εντοπισμού των κρατών μελών που διαθέτουν πληροφορίες σχετικά με καταδικαστικές αποφάσεις εις βάρος υπηκόων τρίτων χωρών και ανιθαγενών (ECRIS-TCN) με σκοπό τη συμπλήρωση του Ευρωπαϊκού Συστήματος Πληροφοριών Ποινικού Μητρώου, και για την τροποποίηση του κανονισμού (ΕΕ) 2018/1726 (ΕΕ L 135 της 22.5.2019, σ. 1).